《初赴公车亲友子弟饯送江上》
明代·罗奕佐

汉帝徵贤日，长卿入洛年。祇应乘遘会，非敢薄云烟。

万里辞亲苦，连枝恋弟偏。稚儿犹解别，诸友亦相牵。

送送临江浦，迢迢望斗边。风尘双剑里，云树一杯前。

兔影分行帐，鸡鸣理去船。寒灯投夜宿，孤桨入云穿。

旅食凭兄在，长途仗仆怜。过邦非土俗，度岭异山川。

腊去年应改，舟移月几圆。微名如可就，重聚小阳天。

作者简介：罗奕佐，字幼良。番禺人。明神宗万历三十七年（一六〇九）举人。事见清道光《广东通志》卷七五。